VSL Sklep IV Cp 155/2022
Sodna praksa višjih sodišč, 2022-02-11

nepravdna zadeva - znižanje preživnine za otroka - vsebina predloga - obvezne sestavine vloge - kogentne določbe zakona - poziv za dopolnitev predloga - posledice nedopolnitve vloge - zavrženje nedopolnjenega predloga - nov predlog - pravna pomoč - procesna predpostavka za odločanje - svetovanje pred začetkom postopka za varstvo koristi otroka - zapisnik CSD o opravljenem predhodnem svetovanju

Splošno zapoved razumljivosti in popolnosti vloge vsebuje drugi odstavek 105. člena ZPP, ki ureja tudi njene obvezne sestavine: navedbo sodišča, ime ter stalno oziroma začasno prebivališče oziroma sedež strank, morebitnih njihovih zakonitih zastopnikov in pooblaščencev, sporni predmet in vsebino izjave. To določbo dopolnjujeta 23. člen ZNP-1, ki določa, da mora predlog vsebovati opis razmerja oziroma stanja, o katerem naj sodišče odloči, dejstva, ki so pomembna za odločitev, dokaza za te navedbe ter druge podatke, ki jih mora imeti vsaka vloga, in identifikacijske podatke udeležencev, ter tretji odstavek 105. člena ZPP z zahtevo po podpisu vložnika.

Ker predlog tudi po mnenju pritožbenega sodišča ni bil popoln, ob tem, da predlagatelj niti ni predložil zapisnik CSD o opravljenem predhodnem svetovanju, ki je procesna predpostavka za obravnavanje njegovega predloga, je sodišče prve stopnje predlog na podlagi četrtega odstavka 108. člena ZPP pravilno zavrglo.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom predlog predlagatelja za znižanje preživnine zavrglo.

2. Zoper takšno odločitev vlaga laično pritožbo predlagatelj. Navaja, da ko ga je sodišče pozvalo na dopolnitev vloge zaradi znižanja preživnine še ni razpolagal s plačilnimi listinami, zaradi česar vloge ni mogel dopolniti. Z izplačilnimi listinami sedaj razpolaga. Pojasnjuje, da preživnine v takšnem znesku, kot mu je bila določena ne more plačevati, saj ima izvršbe, ki direktno bremenijo njegovo plačo.

4. V skladu z 42. členom Zakona o nepravdnem postopku,

se v nepravdnem postopku smiselno uporabljajo določbe Zakona o pravdnem postopku,

če s tem ali drugim zakonom ni drugače določeno.

5. Splošno zapoved razumljivosti in popolnosti vloge vsebuje drugi odstavek 105. člena ZPP, ki ureja tudi njene obvezne sestavine: navedbo sodišča, ime ter stalno oziroma začasno prebivališče oziroma sedež strank, morebitnih njihovih zakonitih zastopnikov in pooblaščencev, sporni predmet in vsebino izjave. To določbo dopolnjujeta 23. člen ZNP-1, ki določa, da mora predlog vsebovati opis razmerja oziroma stanja, o katerem naj sodišče odloči, dejstva, ki so pomembna za odločitev, dokaza za te navedbe ter druge podatke, ki jih mora imeti vsaka vloga, in identifikacijske podatke udeležencev, ter tretji odstavek 105. člena ZPP z zahtevo po podpisu vložnika .

6. Če je vloga nerazumljiva ali ne vsebuje vsega kar je treba, da bi se lahko obravnavala, sodišče v določenem roku zahteva od vložnika, da vlogo popravi ali dopolni (prvi in drugi odstavek 108. člena ZPP). V zahtevi mora vložnika opozoriti na pravne posledice, če ne bo ravnal v skladu z zahtevo sodišča (šesti odstavek 108. člena ZPP). Če vložnik vloge ne popravi ali dopolni tako, da je primerna za obravnavo, jo sodišče zavrže (četrti odstavek 108. člena ZPP).

7. Ker predlog, ki ga je predlagatelj 20. 5. 2021 vložil pri sodišču prve stopnje ni bil popoln, ga je sodišče s sklepom z dne 19. 7. 2021 pozvalo, da v roku tridesetih dni od prejema sklepa dopolni predlog tako: da v vlogi navede vse udeležence tega postopka z imenom in priimkom, naslovom in EMŠO oziroma rojstnimi podatki; navede vse relevantna dejstva, na katera opira svoj predlog za znižanje preživnine za mladoletnega A. A., ki jo je po sklepu Okrožnega sodišča v Kranju II N .../2019 z dne 19. 9. 2020 dolžan plačevati materi otroka, navede, ali in kako so se od 29. 9. 2020 spremenile potrebe preživljanja mladoletnega A. A. oziroma predlagateljeve pridobitne zmožnosti ter pojasni, s kakšnim premoženjem trenutno razpolaga; predloži dokaze, s katerimi se navedena dejstva ugotavljajo, predvsem plačilne liste za ugotavljanje njegove pridobitne sposobnosti, oziroma druge dokaze, ki izkazujejo njegovo premoženjsko stanje; in predloži zapisnik o predhodnem svetovanju zaradi znižanja preživnine pri Centru za socialno delo X. Opozorilo ga je še, da je potrebno vse vloge vložiti v dveh izvodih tako, da lahko sodišče vloge vroči nasprotni udeleženki.

8. Pri tem je prvo sodišče predlagatelja pravilno opozorilo tudi na pravne posledice, če ne bo ravnal v skladu z zahtevo sodišča. Sodišče je predlagatelja tudi seznanilo, da si lahko poišče pravno pomoč odvetnika, ki mu bo omogočil ustrezno uveljavljanje pravic v tem postopku ter ga opozorilo, da ima v primeru slabšega socialnega položaja, ob pogojih in v postopku po Zakonu o brezplačni pravni pomoči tudi možnost pri službi za brezplačno pravno pomoč Okrožnega sodišča v Kranju zaprositi za dodelitev brezplačne pravne pomoči v obliki pravnega svetovanja in zastopanja po odvetniku.

9. Predlagatelj je sklep prejel 13. 8. 2021 in predloga v postavljenem tridesetdnevnem roku ni dopolnil. Ker predlog tudi po mnenju pritožbenega sodišča ni bil popoln, ob tem, da predlagatelj niti ni predložil zapisnik CSD o opravljenem predhodnem svetovanju, ki je procesna predpostavka za obravnavanje njegovega predloga

, je sodišče prve stopnje predlog na podlagi četrtega odstavka 108. člena ZPP pravilno zavrglo.

10. Ker pritožba ni utemeljena, jo je ob odsotnosti po uradni dolžnosti upoštevanih kršitev pritožbeno sodišče zavrnilo in izpodbijani sklep na podlagi 2. točke 365. člena ZPP potrdilo.

11. Predlagatelj ima možnost vložiti nov predlog za znižanje preživnine, kateremu bo moral predložiti zapisnik CSD o opravljenem predhodnem svetovanju ter v predlogu navesti vse podatke oziroma obvezne sestavine, ki jih določa drugi odstavek 105. člena ZPP ter opisati razmere oziroma stanje, o katerem naj sodišče odloči, dejstva, ki so pomembna za odločitev ter predložiti dokaze za te navedbe ter druge podatke, ki jih mora imeti vsaka vloga, pri tem pa si lahko pomaga s pozivom, ki mu ga je sodišče poslalo za popravo predloga, oziroma naj si poišče pravno pomoč odvetnika, ki mu bo omogočil ustrezno uveljavljanje pravic v tem postopku.

Skladno s četrtim odstavkom 203. člena Družinskega zakonika se morata starša preden sodišču predlagata spremembo oziroma izdajo nove odločbe o varstvu in vzgoji otrok, preživljanju in o stikih z otrokom, udeležiti predhodnega svetovanja pri centru za socialno delo. Zapisnik o opravljenem svetovalnem razgovoru je obvezno potrebno predložiti predlogu zaradi znižanja preživnine (prvi odstavek 94. člena ZNP-1).

Zakon o pravdnem postopku (1999) - ZPP  - člen 105, 108

Zakon o nepravdnem postopku (2019) - ZNP-1  - člen 23, 42, 94, 94/1

Družinski zakonik (2017) - DZ  - člen 203, 203/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.